CELEX: 32021R2063
Language: el
Date: 2021-08-25 00:00:00
Title: Κατ’ εξουσιοδότηση κανονισμός (ΕΕ) 2021/2063 της Επιτροπής της 25ης Αυγούστου 2021 για την τροποποίηση και τη διόρθωση του κατ’ εξουσιοδότηση κανονισμού (ΕΕ) 2020/2015 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στα Δυτικά Ύδατα για την περίοδο 2021-2023

26.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 421/6
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2063 ΤΗΣ ΕΠΙΤΡΟΠΗΣ
         της 25ης Αυγούστου 2021
         για την τροποποίηση και τη διόρθωση του κατ’ εξουσιοδότηση κανονισμού (ΕΕ) 2020/2015 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στα Δυτικά Ύδατα για την περίοδο 2021-2023
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/472 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα και στα παρακείμενα ύδατα, και τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση των κανονισμών (ΕΕ) 2016/1139 και (ΕΕ) 2018/973, και την κατάργηση των κανονισμών του Συμβουλίου (ΕΚ) αριθ. 811/2004, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007 και (ΕΚ) αριθ. 1300/2008 (1), και ιδίως το άρθρο 13,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2020/2015 της Επιτροπής (2) παρέχει λεπτομέρειες σχετικά με τον τρόπο εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στα Δυτικά Ύδατα για την περίοδο 2021-2023, κατόπιν δύο κοινών συστάσεων που υπέβαλαν αντίστοιχα το Βέλγιο, η Ισπανία, η Γαλλία, οι Κάτω Χώρες και η Πορτογαλία («κράτη μέλη των Νοτιοδυτικών Υδάτων») και το Βέλγιο, η Ιρλανδία, η Ισπανία, η Γαλλία και οι Κάτω Χώρες («κράτη μέλη των Βορειοδυτικών Υδάτων»).
                  
               
                     (2)
                  
                  
                     Βάσει του κατ’ εξουσιοδότηση κανονισμού (ΕΕ) 2020/2015, ορισμένες εξαιρέσεις από την υποχρέωση εκφόρτωσης εφαρμόζονται προσωρινά έως την 31η Δεκεμβρίου 2021. Στις περιπτώσεις αυτές, τα κράτη μέλη που έχουν άμεσο διαχειριστικό συμφέρον θα πρέπει να υποβάλουν, το συντομότερο δυνατόν και το αργότερο έως την 1η Μαΐου 2021, πρόσθετα επιστημονικά στοιχεία που δικαιολογούν την εξαίρεση. Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) θα πρέπει να αξιολογήσει τα υποβληθέντα στοιχεία έως την 31η Ιουλίου 2021.
                  
               
                     (3)
                  
                  
                     Τα κράτη μέλη των Βορειοδυτικών Υδάτων, κατόπιν διαβούλευσης με το Γνωμοδοτικό Συμβούλιο Βορειοδυτικών Υδάτων και το Γνωμοδοτικό Συμβούλιο Πελαγικών Ειδών, υπέβαλαν στην Επιτροπή κοινή σύσταση στις 30 Απριλίου 2021, ζητώντας τροποποίηση του σχεδίου απορρίψεων για ορισμένους τύπους αλιείας στα Βορειοδυτικά Ύδατα.
                  
               
                     (4)
                  
                  
                     Τα κράτη μέλη των Νοτιοδυτικών Υδάτων, αφού ζήτησαν τη γνώμη του Γνωμοδοτικού Συμβουλίου Νοτιοδυτικών Υδάτων και του Γνωμοδοτικού Συμβουλίου Πελαγικών Ειδών, υπέβαλαν στην Επιτροπή στην Επιτροπή στις 30 Απριλίου 2021, ζητώντας τροποποίηση του σχεδίου απορρίψεων για ορισμένους τύπους αλιείας στα Νοτιοδυτικά Ύδατα.
                  
               
                     (5)
                  
                  
                     Η ΕΤΟΕΑ (3) εξέτασε αυτές τις κοινές συστάσεις τον Μάιο του 2021. Η Επιτροπή παρουσίασε τα σχέδια κατ’ εξουσιοδότηση πράξεων σε ομάδα εμπειρογνωμόνων απαρτιζόμενη από εκπροσώπους των κρατών μελών στις 16 Ιουλίου 2021 στο πλαίσιο συνεδρίασης στην οποία το Ευρωπαϊκό Κοινοβούλιο συμμετείχε ως παρατηρητής.
                  
               
                     (6)
                  
                  
                     Ο κατ’ εξουσιοδότηση κανονισμός (ΕΕ) 2020/2015 καθορίζει το πεδίο εφαρμογής των εξαιρέσεων που εφαρμόζονται στα Βορειοδυτικά Ύδατα [υποπεριοχές του Διεθνούς Συμβουλίου για την Εξερεύνηση της Θάλασσας («ICES») 5 (εκτός της διαίρεσης 5a και μόνο στα ενωσιακά ύδατα της διαίρεσης 5b), 6 και 7]. Ο ίδιος κανονισμός καθόρισε το πεδίο εφαρμογής των εξαιρέσεων που εφαρμόζονται στα Νοτιοδυτικά Ύδατα [υποπεριοχές ICES 8, 9 και 10 (ύδατα γύρω από τις Αζόρες), καθώς και στις ζώνες 34.1.1, 34.1.2 και 34.2.0 της Επιτροπής Αλιείας του Κεντροανατολικού Ατλαντικού (CECAF) (ύδατα γύρω από τη Μαδέρα και τις Κανάριες Νήσους)]. Για λόγους νομικής σαφήνειας, η εφαρμογή των μέτρων αυτών θα πρέπει να αναφέρεται ρητά στα ενωσιακά ύδατα των εν λόγω περιοχών. Επομένως, ο κατ’ εξουσιοδότηση κανονισμός (ΕΕ) 2020/2015 θα πρέπει να τροποποιηθεί.
                  
               
                     (7)
                  
                  
                     Τα κράτη μέλη των Βορειοδυτικών Υδάτων ζήτησαν νέα εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα που αλιεύεται με γρίπο στις διαιρέσεις ICES 7b έως 7k. Τα κράτη μέλη των Βορειοδυτικών Υδάτων υπέβαλαν νέα επιστημονικά στοιχεία που αποδεικνύουν υψηλά ποσοστά επιβίωσης των απορρίψεων ευρωπαϊκής χωματίδας στον συγκεκριμένο τύπο αλιείας. Τα εν λόγω αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (4) ότι τα στοιχεία σχετικά με τα ποσοστά επιβίωσης είναι αξιόπιστα και παρέχουν τεκμηριωμένες εκτιμήσεις επιβίωσης για τον συγκεκριμένο τύπο αλιείας. Ως εκ τούτου, η εξαίρεση θα πρέπει να συμπεριληφθεί στον κατ’ εξουσιοδότηση κανονισμό (ΕΕ) 2020/2015.
                  
               
                     (8)
                  
                  
                     Το άρθρο 10 παράγραφος 4 στοιχείο β) του κατ’ εξουσιοδότηση κανονισμού (ΕΕ) 2020/2015 χορήγησε εξαίρεση που συνδέεται με υψηλά ποσοστά επιβίωσης για το σελάχι κούκο που αλιεύεται με τράτες βυθού στην υποπεριοχή ICES 8 έως την 31η Δεκεμβρίου 2021. Τα κράτη μέλη των Νοτιοδυτικών Υδάτων ζήτησαν παράταση της εξαίρεσης έως την 31η Δεκεμβρίου 2023. Η ΕΤΟΕΑ εξέτασε τα επιστημονικά στοιχεία που υπέβαλαν τα κράτη μέλη των Νοτιοδυτικών Υδάτων και κατέληξε στο συμπέρασμα ότι τα ποσοστά επιβίωσης στις τελευταίες μελέτες είναι χαμηλά, αλλά με υψηλό βαθμό μεταβλητότητας. Ωστόσο, το 2021 προγραμματίζονται πρόσθετες ερευνητικές μελέτες που θα συνδυάζουν τη ζωτικότητα επί του σκάφους και την παρακολούθηση σε αιχμαλωσία. Ως εκ τούτου, η εξαίρεση θα πρέπει να παραταθεί έως το 2022, ώστε να δοθεί επαρκής χρόνος για την ολοκλήρωση των μελετών. Τα κράτη μέλη οφείλουν να υποβάλουν τα αποτελέσματα των μελετών αυτών από την ΕΤΟΕΑ το αργότερο έως την 1η Μαΐου 2022.
                  
               
                     (9)
                  
                  
                     Το άρθρο 13 παράγραφος 1 στοιχείο στ) του κατ’ εξουσιοδότηση κανονισμού (ΕΕ) 2020/2015 χορήγησε εξαίρεση de minimis για τον βασιλάκη που αλιεύεται από σκάφη που χρησιμοποιούν τράτες βυθού στις διαιρέσεις ICES 7b,7c και 7f έως 7k. Τα κράτη μέλη των Βορειοδυτικών Υδάτων ζήτησαν να διευκρινιστεί ότι ο υπολογισμός της εξαίρεσης θα πρέπει να βασίζεται στα αλιεύματα όλων των αλιευτικών εργαλείων. Η ΕΤΟΕΑ κατέληξε στο συμπέρασμα (5) ότι, παρόλο που το αίτημα αυτό έχει επιπτώσεις όσον αφορά τον πιθανό επιτρεπόμενο όγκο απορρίψεων de minimis, ο τεκμαρτός όγκος απορρίψεων για ποσοστό de minimis 0,5 % είναι μικρός, ανεξάρτητα από το αν τα αλιεύματα αντιστοιχούν σε όλα τα αλιευτικά εργαλεία ή μόνο στις τράτες βυθού. Επιπλέον, η εξαίρεση θα πρέπει να ισχύει μόνο για τους κωδικούς αλιευτικών εργαλείων των σχετικών τρατών βυθού που απαριθμούνται στο παράρτημα XI του εκτελεστικού κανονισμού (ΕΕ) αριθ. 404/2011. Ως εκ τούτου, η εξαίρεση θα πρέπει να χορηγηθεί με τους όρους αυτούς έως την 31η Δεκεμβρίου 2022. Τα κράτη μέλη οφείλουν να υποβάλουν τα δεδομένα για τα αλιεύματα που ζήτησε η ΕΤΟΕΑ το αργότερο έως την 1η Μαΐου 2022.
                  
               
                     (10)
                  
                  
                     Το άρθρο 13 παράγραφος 1 στοιχείο α) του κατ’ εξουσιοδότηση κανονισμού (ΕΕ) 2020/2015 χορήγησε εξαίρεση de minimis για το νταούκι Ατλαντικού που αλιεύεται με σκάφη που χρησιμοποιούν τράτες βυθού και γρίπους, πελαγικές τράτες και δοκότρατες στις διαιρέσεις ICES 7b έως 7k. Η εξαίρεση αυτή χορηγήθηκε μόνο μέχρι τον Δεκέμβριο του 2021, δεδομένης της συνολικής κατάστασης διατήρησης του νταουκιού του Ατλαντικού στις υποπεριοχές ICES 7b έως k. Τα κράτη μέλη των Βορειοδυτικών Υδάτων ζήτησαν παράταση της εξαίρεσης. Η ΕΤΟΕΑ εξέτασε τα επιστημονικά στοιχεία που υπέβαλαν τα κράτη μέλη των Βορειοδυτικών Υδάτων και κατέληξε στο συμπέρασμα (6) ότι τα ποσοστά απορρίψεων είναι σχετικά χαμηλά και ότι η επιλεκτικότητα έχει βελτιωθεί χάρη στα διορθωτικά μέτρα που θεσπίστηκαν στην Κελτική Θάλασσα (7). Ωστόσο, το νταούκι Ατλαντικού στην Κελτική Θάλασσα είναι απόθεμα που συνδέεται στενά με τα αλιεύματα γάδου της Κελτικής Θάλασσας και παρακολουθείται αυστηρά. Ως εκ τούτου, η εξαίρεση θα πρέπει να παραταθεί έως την 31η Δεκεμβρίου 2022 και τα κράτη μέλη οφείλουν να υποβάλουν τα δεδομένα αλιευμάτων που ζητεί η ΕΤΟΕΑ το αργότερο έως την 1η Μαΐου 2022.
                  
               
                     (11)
                  
                  
                     Το άρθρο 14 παράγραφος 1 του κατ’ εξουσιοδότηση κανονισμού (ΕΕ) 2020/2015 χορήγησε εξαίρεση de minimis για το νταούκι Ατλαντικού που αλιεύεται με σκάφη που χρησιμοποιούν πελαγικές τράτες, δοκότρατες, τράτες βυθού και γρίπους στην υποπεριοχή ICES 8. Ωστόσο, στον κατάλογο των αλιευτικών εργαλείων παραλείφθηκαν τα εργαλεία που αντιστοιχούν σε πελαγικές τράτες (OTM, PTM και TM). Τα κράτη μέλη των Νοτιοδυτικών Υδάτων ζήτησαν από την Επιτροπή να διορθώσει αυτή την παράλειψη. Ως εκ τούτου, η εξαίρεση θα πρέπει να τροποποιηθεί.
                  
               
                     (12)
                  
                  
                     Ο κατ’ εξουσιοδότηση κανονισμός (ΕΕ) 2020/2015 θα πρέπει, συνεπώς, να διορθωθεί και να τροποποιηθεί αναλόγως.
                  
               
                     (13)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2022,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2020/2015 τροποποιείται ως εξής:
            
                        1)
                     
                     
                        το άρθρο 1 αντικαθίσταται από το ακόλουθο κείμενο:
                        «Στα ενωσιακά ύδατα των Βορειοδυτικών Υδάτων (υποπεριοχές ICES 5, 6 και 7), των Νοτιοδυτικών Υδάτων [υποπεριοχές ICES 8, 9 και 10 (ύδατα γύρω από τις Αζόρες), καθώς και των ζωνών CECAF 34.1.1, 34.1.2 και 34.2.0 (ύδατα γύρω από τη Μαδέρα και τις Κανάριες Νήσους)], η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στη βενθοπελαγική και πελαγική αλιεία σύμφωνα με τον παρόντα κανονισμό για την περίοδο 2021-2023.».
                     
                  
                        2)
                     
                     
                        Στο άρθρο 6 παράγραφος 1, προστίθεται το ακόλουθο στοιχείο στ):
                        
                                    «στ)
                                 
                                 
                                    ευρωπαϊκή χωματίδα (Pleuronectes platessa) που αλιεύεται με γρίπο στις διαιρέσεις ICES 7b έως 7k·».
                                 
                              
                  
                        3)
                     
                     
                        Στο άρθρο 10 παράγραφος 4, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    που αλιεύεται με τράτες βυθού στην υποπεριοχή ICES 8 έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 πρόσθετα επιστημονικά στοιχεία τα οποία δικαιολογούν την εν λόγω εξαίρεση για το σελάχι-κούκο που αλιεύεται με τράτες βυθού. Η ΕΤΟΕΑ αξιολογεί αυτά τα επιστημονικά στοιχεία έως την 31η Ιουλίου 2022.».
                                 
                              
                  
                        4)
                     
                     
                        Στο άρθρο 13 παράγραφος 1, το στοιχείο στ) αντικαθίσταται από το ακόλουθο κείμενο:
                        
                                    «στ)
                                 
                                 
                                    για τον βασιλάκη (Caproidae), με ανώτατο όριο το 0,5 % των συνολικών ετήσιων αλιευμάτων του εν λόγω είδους για όλα τα αλιευτικά εργαλεία σε αυτές τις περιοχές, από σκάφη που χρησιμοποιούν τράτες βυθού (OTT, OTB, TBS, TBN, TB, PTB) στις διαιρέσεις ICES 7b, 7c και 7f έως 7k·».
                                 
                              
                  
                        5)
                     
                     
                        Το άρθρο 13 παράγραφος 2 αντικαθίσταται από το ακόλουθο κείμενο:
                        «Η εξαίρεση de minimis που προβλέπεται στην παράγραφο 1 στοιχείο α) εφαρμόζεται έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν, το συντομότερο δυνατόν και το αργότερο έως την 1η Μαΐου 2022, πρόσθετα επιστημονικά στοιχεία σχετικά με τη σύνθεση των αλιευμάτων. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022.».
                     
                  
                        6)
                     
                     
                        Στο άρθρο 14 παράγραφος 1, το στοιχείο ιγ) αντικαθίσταται από το ακόλουθο κείμενο:
                        
                                    «ιγ)
                                 
                                 
                                    για το νταούκι Ατλαντικού (Merlangius merlangus), με ανώτατο όριο το 5 % των συνολικών ετήσιων αλιευμάτων του εν λόγω είδους με σκάφη που χρησιμοποιούν πελαγικές τράτες, δοκότρατες, τράτες βυθού και γρίπους (κωδικοί αλιευτικών εργαλείων: OTB, OTT, OTM, PTB, PTM, TBN, TBS, TBB, OT, PT, TX, TM, SSC, SPR, SDN, SX, SV) στην υποπεριοχή ICES 8·».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022 έως την 31η Δεκεμβρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 83 της 25.3.2019, σ. 1.
         
            (2)  Κατ’ εξουσιοδότηση κανονισμός (ΕΕ) 2020/2015 της Επιτροπής, της 21ης Αυγούστου 2020, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στα Δυτικά Ύδατα για την περίοδο 2021-2023 (ΕΕ L 415 της 10.12.2020, σ. 22).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (6)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (7)  Κανονισμός (ΕΕ) 2021/92 του Συμβουλίου, της 28ης Ιανουαρίου 2021, σχετικά με τον καθορισμό, για το 2021, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και, για τα ενωσιακά αλιευτικά σκάφη, σε ορισμένα μη ενωσιακά ύδατα (ΕΕ L 31 της 29.1.2021, σ. 31).